khistorydata/jeongjo-sjw-relations huggingface dataset:
정조 21년 · 목
備邊司啓言華城府內新接富實戶家蔘官帽區劃事允下矣成節目別單書入○節目惟兹華城卽古所稱一大都會南北行旅之所出陸海舟車之所湊又況自奉園寢之後拱衛珠丘環護行宮體貌之尊尤有別焉惟我聖上爰推孝思默運神策築鑿不勞於民力木石不煩於經費三載之間百雉告完而創始未久閭閻猶未櫛比人民或欠饒足成都成聚之效尙此遲遲向於行幸淸蹕周覽於一城惠澤遍及於群黎繼又特降恩綸深軫富庶之術博詢廊廟之臣僉議旣同輿情是採先以京城富實二十戶從願作契利其裕財之方許以通貨之道爛加商確成出節目一通自本司啓下後一件本司上一件藏于華城府一件出給契人以爲永久遵行一募入之類雖是富實之戶新移奠居之際自多費用之事宜先制其恒產以爲根基之地尾蔘貿易姑無永屬處抄擇富實可合者二十人作契以契中人移居華城使之築室居生誠心勤實能致繁庶者以此作爲永業傳之子孫一官帽一自散賣之後別無主管之人今以華城移居富實戶作爲主管或貿燕市或買灣肆靑布廛免稅一百隻如前出給廛人其餘則物主主管散賣各處以爲流通之地其所交易一從時價俾無操縱生弊之患一兩南家植之蔘近漸豐盛交易買賣作一生業而今此移居之人多是自前爲物主者且以尾蔘契屬之渠輩則仍以渠輩作爲物主使之主管貿易可謂兩便而無論官帽與家蔘非華城物主與差人則毋得直買於本地各處商賈必皆交易於華城物主俾無亂雜之弊一赴燕人八包本以人蔘充給者而間因蔘貴代以銀包今又以家蔘復舊例而定元包則入送之蔘乃是家植者貿聚充入之節家蔘物主自當句管亦令華城尾蔘契人次知擧行一契人之優其生業居之華城者蓋因城內人戶之未及殷盛屋廬之尙稽櫛比其所築室奠居者將爲永久長子孫之計決不可苟且草率意無改觀之效使二十戶契人各構瓦屋於大路南北修治巷區列置隣比俾有成聚之效一二十戶多是富實物主而蔘帽貿遷去來事甚繁多則有非一物主之所能獨辦必待差人隨從之夾助一物主之差人隨從多或五六人少不下數三人若或以各處所在者任其差雇則二十人外更無增戶之道殊非移接物主之本意二十契人各其差人隨從俱爲率去皆於物主家傍近之處物主助給物力各成屋子以爲戶口增益之道不爲帶去成置家舍而潛用他處之差人者自留府摘發論罪一蔘帽雖是元定主管物貨而西南去來之際苟有可以貿遷料販之物則不拘某種許其隨意買賣俾爲利益之地一契人雖多富實者而新移奠接之際廣貿物貨之時以其私力似有不逮之患以若干官錢從便假貸然後庶爲接濟之道以慶尙監營所管南倉錢五萬兩平安兵營留庫錢五萬兩合十萬兩移屬華城府使之限年許貸於契人處以爲資賴之地收其利殖俾作修城之需一新移築室之際材木之猝難辦得事勢固然不可不別般措處畿內無船材松田及私養山願賣人處從便許斫以爲及時拮據之道一應募者皆是世居京城之人若使之遽捨家產盡室移徙則亦不無難便之端以其子與弟中謹愼可合者從所願代送契案姓名則以當者懸錄以代送誰某名下懸註子與弟外雖叔侄與四寸竝勿許代一契人之或貿家蔘或買官帽散出西南之際若無公文成給則外道諸邑未必着意看顧私商雜類亦易從中侵奪每於出送差人之際自華城府成給關文以爲憑考於諸道諸邑之地一應募人中或以醫譯爲業貢物資生者有不可以移居華城之故遂廢本業華城之距京城不過半日程醫譯本業依前隨行貢物則使其子弟次知看檢一實戶移接之擧實爲華城所重之有在如是成節目豈但爲渠輩之生理而已乎要使一城之內民戶殷庶改觀之效不日可期若其成就之遲速惟在誠意之勤慢渠輩俱以世業醫譯之人亦知奉承德意之道毋但以利不利爲心交相勸戒誠實勤恪者拔例擢用旣有草記批旨如或有追悔怠忽之類浮浪乖亂之習又或欺人專利操縱生弊者則自契中摘發告官自官家廉察査實嚴繩一富戶應募旣以二十戶定額錄名成案一置本司一置留府而日後若或漸次加數則不但分利減少不足資生人數多則必有不擇雜亂之弊二十人外更勿加定一人如或有頉有罪至於除案者則必使渠輩更擇勤實可合人告于留府以爲轉報本司錄案踏印之地一富戶募入帽蔘區劃實爲城內人民等殷庶之方則城內原居之人亦得霑漑之利然後可爲朝家一視之政無論帽蔘利條自都中每年一千兩式分半劃給於本府校吏廳以爲均被惠澤之地一官錢十萬旣已許貸尾蔘作契亦爲移屬官帽家蔘專管區劃則分排之際出納之道不可不一一消詳別有成式使渠輩商量便否爛熳相議追成節目自本府轉報本司以爲成貼遵行之地
정조 21년 · 강
罷兵曹判書李得臣及江華留守金履翼職
정조 21년 · 목
兵曹啓言江華留守金履翼狀啓以爲月串僉使朴宗秀與兎城僉使相換矣月串卽漕稅船護送都差使員而朴宗秀善飭嶼標能諳水路當此漕稅船上來之時不可委之於生疏之人朴宗秀仍置事令該曹稟處矣請朴宗秀仍任新除授僉使金鎭郁以他鎭相換敎以朴宗秀雖不知何許人而嶼標之善飭水路之能諳必不若江居多年慣知水性之人況舟橋之擧行豈比於稅船之指路則此豈善爲彼豈不能乎於此兩者金鎭郁之爲是鎭可謂擇人而任人守臣之忽請仍任固甚駭然而欲觀卿曹回啓循例啓下則卿乃反又效尤此非近來私勝中一事而獨不畏國體乎當該守臣及判堂罷職狀啓令政院爻周還下送宗秀之承傳雖爲所重效勞自效勞紀綱自紀綱厭避之罪卽其地定配自是法典所載而特念當初承傳且近臆料當律不施在渠猶幸兎城僉使直爲作窠差代
정조 21년 · 목
敎曰藥房提調金文淳兼帶京兆之任許遞其代待下批牌招察任
정조 21년 · 강
命都承旨黃昇源陞擬判尹末副望問于大臣陞擬
정조 21년 · 목
敎曰判尹之代當爲差出而都承旨黃昇源最是沈屈銓曹久次復蕉例雖不用之其老鍊可合陞秩故相有筵奏而未及出擧條其言豈可忘見窠陞資擬入正卿乏人其下問于大臣加望事分付
정조 21년 · 목
以權▣爲兵曹判書新通也金熙采爲校理邊得讓爲判敦寧黃昇源爲判尹李鼎運趙尙鎭陞擬金珩吉爲莊陵參奉宋翼著爲假監役珩吉翼著竝初仕也
정조 21년 · 강
遞承旨朴基正以尹致性代之前望也
정조 21년 · 강
遞吏曹參判洪明浩參議蔡弘遠以李敬一尹行恁代之竝前望也
정조 21년 · 강
命開城府軍物修改出身劉命弘賞加大興山城城堞及軍器庫舍修築前武兼具弘漸相當職調用
정조 21년 · 목
兵曹啓言開城留守趙鎭寬狀啓以爲本營軍物幾皆破傷財力無以措辦未免拋置本府出身劉命弘自辦物力前武兼具弘漸專管董役或新備或修補戎具一新大興山城城堞軍器庫舍年久頹圮昨年秋亦使具弘漸看役次第訖功誠爲可尙令該曹稟處云矣取考前例則軍器中銃劍弓箭旂幟之滿千數監造者公廨城堞之滿百間監董者皆蒙加資之典而今此大旂幟巡令旂皆以紋緞新備其他軍物修改數亦不貲庫舍修葺城堞改築俱係效勞而其所新備旣不滿千數庫舍城堞亦未準百間而此等修擧之功全然置之則殊非勸奬之道請具弘漸相當職調用劉命弘令本府軍任收用從之敎以出身劉命弘係是土着之人則自辦物力挺身繕修云者宜有奬後之政特施賞加之典俾聳府內瞻聆
정조 21년 · 강
飭吏曹參判李敬一參議尹行恁漢城判尹黃昇源行公
정조 21년 · 목
因敬一違召推考傳旨敎以近來銓官違牌爲事乎更爲牌招又因昇源違召敎以違牌過矣漢城判尹黃昇源更爲牌招又因行恁再違召罷職傳旨敎以親病之衆所共知非不知之此非詞訟之任與夙夜之職則一時參政有何難事乎近來銓任之逡巡觀於亞銓今日擧措而甚矣三銓亦何異乎吏曹參判李敬一參議尹行恁從重推考傳旨勿施參議更爲牌招參判牌去來嚴飭判尹事亦豈不未安乎一番違牌足矣如是逡巡者豈有所據今日以此事致煩酬應判尹黃昇源從重推考違牌勿捧傳旨
정조 21년 · 강
重推兵曹判書權▣
정조 21년 · 목
政院以▣四違召啓敎以至於四牌果何所執乎從重推考更爲牌招卽令入來受符
정조 21년 · 강
校理金履喬陳疏乞郡該曹覆啓許之
정조 21년 · 목
吏曹啓言觀此校理金履喬上疏則以爲臣有偏母年紀衰邁精力益隳奄奄床玆菽水不繼特畀一小縣許遂便養云許畀一邑允合孝理之政而經幄之臣出補外邑事體不輕臣曹不敢擅便請上裁敎以依回啓施行
정조 21년 · 강
兵曹以武臣朔試射未滿四矢白東運等決棍啓命東運罰射課習後草記
정조 21년 · 목
該曹啓言今日各廳堂下武臣朔試射時訓鍊院正白東運判官金世禎主簿柳煒武兼南燦李景喆部將李有協金光琇李學賢等俱未滿四中依定式各決棍十度都總府經歷金儀祥柳葉箭二中騎蒭一中雖未滿四中騎蒭例有倍劃之規依此例勿爲決棍至於呈辭受由人等退試次姑爲懸頉以入允之敎以逐朔試射未滿四矢決棍者卽訓鍊正也前朔旣棍李石求今朔又棍白東運年少有地處武弁之爲三品押班之人其不能肄射極爲可駭白東運罰射限五百巡課習後草記
정조 21년 · 강
命邪學人李存昌更令道臣査探以聞
정조 21년 · 목
刑曹啓言李存昌事問議大臣處之事命下矣問于大臣則領議政洪樂性以爲臣於昨年以邪學禁斷事略陳筵席而意謂邦禁至嚴人心知向庶幾奸邪之徒革面革心復歸人道稍弛世憂矣卽見諫臣疏語則巨魁尙存徒黨漸繁內浦一邊幾歸邪學之窟云不覺駭痛此而不嚴禁痛懲則終必至於壞人心而害世道將使人類盡爲夷狄禽獸而已亟令道臣嚴査窮覈繩以當律必使悔改而歸正無一人復陷於重辟之地恐合於人其人之敎刑期無刑之義云左議政蔡濟恭以爲天下許多異端猶或付之於自起自滅至於邪學苟非以王法從事示之以劓殄滅之無遺育之意則蚩蚩小氓不知倫紀之至重但習堂獄之妖說前者抵罪後者恬如萬無永絕其根之理寧不痛甚臺疏所稱存昌卽年前自居以西學敎主誑惑愚氓罔有紀極其時因傳敎令道臣嚴囚鉤問則渠以爲怳然覺悟犂然騂恧其所斥絕邪學無所不至道臣以其所供啓聞特命永爲放送矣再昨歲入於金井察訪廉察言于道伯捉囚營獄聞渠所供與前日悔悟一一相反至以惟願速死爲言若然則前日納供非出中情放還之後不悛舊習可以知之臣意則分付道臣嚴加盤詰若獰悍如前無少回頭則捧結案啓聞梟首於禮山新昌界上使鄰近迷惑之輩知所懲畏俾得日遷善不知則於化民成俗之方庶可有補云奉朝賀金鍾秀以爲病昏末由獻議而臣則以爲領相獻議中必殺無赦之論斷不可不從云領敦寧府事金履素以爲李存昌以邪學巨魁尙逭顯戮臺臣所論實出公憤分付道臣更加嚴査如果不悛舊惡復事妖惑則捧結案夬施一律以正人心以戢妖術恐不可已云判府事李秉模以爲旣許自新而終不悛舊斷以一律恐無可疑云右議政尹蓍東以爲渠供初旣悔過朝令又許自新頑悍不悛詿誤轉甚斷以一律恐不可已云大臣之意如此請上裁敎以僉議別無參差可見大同之論而刑戮之於化民末也故曰火其書人其人頑苗且格何有於常賤一存昌乎近聞筵臣言內浦一帶爲外補察訪者誠心敎戢不無刮目之效云臺疏所論抑在令前所聞耶更令道臣査採其革面與革心萬有一面則革而心不革依年前崔必恭例付之道臣親執敎戒得其必遷善之效卽爲狀聞放送否則限用法期於知悛事分付
정조 21년 · 강
召見漢城判尹黃昇源于重熙堂
정조 21년 · 강
罷吏曹參議尹行恁職遞差承旨尹致性命壇享攝行時獻官塡差問于領左相草記亦令吏禮堂考例以聞仍命此後攝享領相有故則左議政以下原任大臣吏曹草記然後塡差時原任俱有故則更爲稟旨宗臣儀賓通瀜差定載之壇儀尋命行恁致性以遞差及推考更捧傳旨
정조 21년 · 목
敎曰壇享攝行則獻官領議政外無敢以左右相塡差領相有闕以左相塡差時任中右相之塡差其例甚罕至於原任大臣塡差卽謬例之謬例況宗親乎又況儀賓乎今適領左相篤老兩原任有所愼而獻官望單之以儀賓不稟塡差銓官事大是不察當該銓官罷職捧納承旨遞差雖已改書下兩原任如難强則何以爲之爲可乎卽令備郞問于領左相草記亦令吏禮判詳考可據之例指一草記而誓戒在今夜豈可以獻官不備退行乎且與登降之節有間誓戒則必爲進參事遣史官傳諭于領敦寧○備局啓言壇享事體至嚴且重不可以宗親儀賓替行祼將之禮臣樂性病情昏迷無以起動兩原任皆有病故到此地頭似無可據之例臣濟恭謹當不恤顚沛趨詣將事獻官單子若啓下則今夜誓戒亦當進參矣敎以祀享何莫非嚴重而壇享體貌尤有別焉此後攝享領議政不參則左議政以下原任大臣則該曹草記然後塡差至於時原任大臣俱有故無以差祭之時誓戒前一日以何以爲之吏曹草記稟旨則竊寓執玉帛之行宗臣儀賓亦充使臣之例當命通瀜差定以此令禮曹載之壇儀○吏禮曹啓言壇享攝行獻官詳考可據之例草記事命下矣侯邦之祀天子其禮至重其義至嚴則原任大臣塡差獻官之猶屬謬例聖敎誠爲至當而取考前後謄錄則亦皆以時任大臣塡差原任則絕罕惟庚戌年之儀賓塡差辛亥年之宗親塡差未知伊時有何不得已之故而揆以祀典恐涉苟簡自今以後非時任大臣則勿爲塡差而時任如或有故則草記經稟後始乃以原任大臣塡差若値時原任俱有故之時則亦爲稟旨擧行毋或自下直塡恐爲重其事之道而以臣等愚淺之見有不敢指一仰對惶恐敢啓允之○因政院伴直承旨牌招啓辭敎以今聞承宣入稟之言儀賓塡差不無其例云然則合有分揀之道而此是絕罕之例則豈可不稟亦不草記而拔例塡差乎廚院等官差祭亦皆草記然後通瀜則況莫重獻官乎不可無飭以遞差及推考更捧傳旨右副仍爲牌招入直此啓辭勿施
정조 21년 · 강
遣承旨馳詣太學收聚到記以來
정조 21년 · 목
敎曰右副承旨明日馳詣太學今日朝夕食堂明日朝食堂到記收聚以來
정조 21년 · 강
兵曹判書權▣陳疏辭職賜例批
정조 21년 · 강
命都承旨望以曾經人中擬入
정조 21년 · 목
因吏曹承旨有闕政事取稟有是命
정조 21년 · 강
有政吏曹判書李秉鼎參判李敬一進
정조 21년 · 목
以洪明浩爲承旨林蓍喆爲兵曹參判
정조 21년 · 강
命稟事諸宰明日來待
정조 21년 · 목
敎曰明日次對如不來會則稟事諸宰使之來待
정조 21년 · 강
全羅監司徐鼎修以臨陂縣令趙命喆罷黜馳啓命口傳差出
정조 21년 · 목
該監司狀啓以爲臨陂縣令趙命喆莅任以後忽設官庖逐日屠牛民間私販隨以狼藉便成無禁之邑故色吏推致刑懲以示警責不思懲戢乃反廢閣公務連呈辭狀官庖依舊不撤由前而故犯由後而務勝事之駭妄莫此爲甚該縣令趙命喆爲先罷黜罪狀令攸司稟處敎以口傳差出
정조 21년 · 강
以南省老爲臨陂縣令口傳也
정조 21년 · 강
以林蓍喆爲江華留守備薦也
정조 21년 · 강
召見稟事堂上鄭民始金持默閔鍾顯李秉鼎李敬懋李時秀沈煥之趙心泰趙鎭寬徐龍輔南公轍于誠正閣
정조 21년 · 강
齊陵厚陵春秋奉審命松都留守爲之
정조 21년 · 목
禮曹判書閔鍾顯啓言齊陵厚陵陵役昨秋以後自松營專管擧行事已爲定式而奉審一節姑未及稟定矣廣州留守旣已奉審本府各陵則松都留守之春秋奉審齊陵厚陵恐不宜異同且於修改等事事勢便當矣從之
정조 21년 · 강
命均廳結錢之取用於貿置補還穀者以兩南所在米一萬石給代
정조 21년 · 목
宣惠廳堂上鄭民始啓言均廳結錢之貿置補還穀之代自備局區劃兩南米與牟發賣給代而牟則已爲區處米則姑未區處云旣是給代均廳之資則米錢無異請以兩南所在米一萬石仍屬均廳從之
정조 21년 · 강
命童蒙敎官金直淳改差
정조 21년 · 목
吏曹判書李秉鼎啓言童蒙敎官金直淳以其身病連呈辭狀直淳與前直長宋啓榦同爲別薦特敎除職之後啓榦旣遞則其欲一遞事勢似然且聞有實病云故敢此仰達矣敎以改差
정조 21년 · 강
命雜歧堂上不得持胡床事著爲式
정조 21년 · 목
同經筵沈煥之啓言動駕時東西班之設軺床蓋有品數文班則參議以上武列則亞將以上始得床坐矣年前臣待罪東銓適見班上有僉樞李昌郁者敢據床於卿大夫之間故臣招憲吏使去之矣向來園幸回鑾之時前五衛將朴齊家又據床於班中故臣使閣隸往問齊家以果有是事否則輒艴然曰床則吾家所有借隸持往云矣其處已之不恭出語之甚悖不可以事微而置之請朴齊家罷職仍又嚴飭押班之法官申修舊規如有越法據床者隨卽呈課以爲糾正謬例之地敎以朴齊家之答語不恭卽自來輕率不知格例之致何足責也大抵法典雖有之人之看解無異於諺所謂熟鹿皮所以前有李昌郁後有朴齊家也此後指一申明知委俾無如許之弊吏曹判書李秉鼎曰大典通編禮典儀章條曰堂上官持胡床鞍籠者前導堂下官之正三品只持鞍籠旣不持胡床則堂上官非曾經都正以上則不得持胡床可推而知雜歧堂上雖經僉知與五衛將何可坐胡床乎從今以後文蔭則以曾經都正爲限武則以曾經承旨總管爲限外此則不敢持胡床之意著爲定式恐合事宜從之
정조 21년 · 강
命總廳今年月課藥丸勿爲措備以月課米代錢貿米以爲本廳支放
정조 21년 · 목
總戎使金持默啓言本廳支放需米一千石壬子除減後以惠廳月課米一千石給代而月課米則以兩西小米一千五百石取用事已自廟堂草記定式而本廳月課條依定式取用於支放矣惠廳謂有年前引等預下一向防塞故軍校接濟萬無變通之道昨年前總戎使徐有大筵稟後輸送今年給代米請亦依昨年例輸送以爲支放之地敎曰惠堂之見何如鄭民始曰當初月課米預下後不卽釐正以致年年相持每煩筵奏其在事體亦甚屑越不可不一番變通而賑廳旣不可空失一千石總廳亦無辦得一年料條之勢臣意則總廳今年月課藥丸勿爲措備以月課米代錢貿米支放自明年依例受用月課米則似爲便好矣從之
정조 21년 · 강
命各殿宮誕辰及各名日尙方進上時物種單子前期一日入啓
정조 21년 · 목
尙衣院提調徐龍輔啓言每當各殿宮誕辰及各名日進上時物種單子例於當日入啓待啓下始爲封進故輒不免窘急之患臣意自今爲始單子則前期一日入啓物種則當日封進似合便宜從之
정조 21년 · 강
飭武經七書校正時都廳以下逐日仕進相議補輯
정조 21년 · 목
知訓鍊李敬懋啓言武經七書註解校正之役今方擧行而以其兵書之故或不無忽易之心旣曰武經而傳示來後者則事面之不輕何間於儒武乎今旣設廳都廳以下必爲逐日仕進相議補輯無敢在家漫應之意請出擧條嚴飭從之
정조 21년 · 강
命龍珠寺僧中自舊園所造泡寺移來者通瀜計年帖加禿城山城寺僧亦依此例施行
정조 21년 · 목
水原留守趙心泰啓言頃因南北漢三十年久居僧帖加事以龍珠寺僧今番則滿十五年者帖加成給之意日前祗受有旨矣本寺創置不過八年準十五年居接者初非可論若有自舊園所造泡寺移遷之僧則以前後年條通瀜計之恐合事宜禿城山城城內所居寺僧亦係保障之地依龍珠寺例施行似爲一視之政矣從之
정조 21년 · 강
命松都王氏中才學可堪者通瀜擬差於分敎官
정조 21년 · 목
開城留守趙鎭寬啓言本府分敎官待準朔報吏曹事年前定式矣境內儒生因此有除拜京職之階而至如麗陵參奉則以王氏之裔止於限滿作散殊非收錄之意今若以敎官麗參當限參錯而轉報則雖未必每每見擬而在銓部無政窠之增損在朝家爲三恪之美規矣敎以吏判稟處李秉鼎曰松留所奏儘出於收錄勝國遺裔之意而區區之見王氏中如有才學之可堪收用者則通瀜擬差於分敎官依前定式待瓜滿轉報銓曹而分敎官及麗陵參奉參互轉報一款請置之從之
정조 21년 · 강
命故忠臣劉克良子孫姑付松都武廳待其出身自本府狀聞
정조 21년 · 목
開城留守趙鎭寬啓言昨年秋伏奉故忠臣劉克良子孫訪問之命矣近始搜得於金川而招見則生長窮峽樸魯殊甚故姑付本府武廳使之習藝許赴都試矣敎以待其出身自本府卽爲狀聞
정조 21년 · 강
判府事李秉模箚陳病狀乞免享官兼陳華城募戶節目不便六條賜批
정조 21년 · 목
箚略曰臣見差皇壇享官而臣所患脚部之症尙未差可萬無登降拜俯於肅敬之地伏乞亟賜變通臣於華城府募戶節目竊有區區愚見力疾附陳惟聖明察焉華城一府上之爲園寢之控衛中之爲畿輔之保障下之爲舟車之都會經始三四年之間惟聖上不撓不惑不亟不徐不煩大農之經費居然百雉之告完神機妙運若有神助是誠萬世不拔之基而亦我列聖所以綢繆桑土之宏謨遠猷待殿下而堂構之也在今先務惟在於庶而富之爰命廟堂講其長策臣謹就節目撮其關國體妨遠圖者其失有六京師四方之根本富戶貧民之綱紀考之前史雖有茂陵徙豪富之文不過一時之權宜要非盛際之經法以殿下挽回三代之志何必倣此權宜苟且之政乎渠輩如或有自願就居之戶雖不必設法禁之決不可自朝廷而開其募入之路此其不便一也傳曰有土此有財有財此有用募戶足民之道不過曰廣其墾通其財而已城北新墾之土旣得其要是宜廣開貿遷西北湖嶺之產繦輸輻湊然後始可責其富實之效而今乃以帽蔘二條爲區區通貨之源帽蔘之爲效不足以厚一府之生不待知者而決矣此其不便二也天下萬事有主有客主客倒置未有能集其事者華城之民主也京城之富戶客也客反爲主執其財權反使府內之民局外傍觀莫知朝家本意之專在華民必將倀倀然相告曰吾屬之控護園寢保障畿輔爲何如也而今爲數十富戶之占據以主聽客以富吞貧互相傳說人皆解體必至之勢也此其不便三也自前以蔘料販之類本非當節而貿置又非隨賣而隨貿也莫不先期而散緡及時而收蔘今秋之所用已是昨年之經紀今爲二十戶專利之地使彼先期散緡之類坐失及時收蔘之利雖曰失其利者吾民專其利者吾民均之爲民得失相當先後多少效害判異此其不便四也顧今富戶之爭先願入惟恐或後者蓋在於拔例獎用而官爵有限希望無厭邊將實職等官自是醫譯輩所常有之職未必在渠爲榮如欲過此則侈濫之習又不可長畢竟失望恩竭而怨此其不便五也今此節目雖不曰利要其歸則一言蔽之曰富戶榷利也王政之所當洞禁而姑此許之謂非榷利云爾則是豈爲所重謀始經遠之宏謨遠猷也哉此其不便六也臣素無才具一切世務茫不知其所措極知說之則易措之甚難第伏念從古說弊者未必捄其弊亦在朝家察其言之當否申命有司之臣發慮措處之爲如何耳批以所愼尙未痊可云極用悶慮獻官則該曹當依新定式草記稟旨附陳事此等處曰可曰否甚是美事卿旣陳六條不便之端豈可强令行之左相與聞是事須與之更究好道理措處也仍敎曰此批答遣史官傳諭
정조 21년 · 강
命吏曹參判李敬一遞差皇壇獻官以左議政蔡濟恭付標
정조 21년 · 목
因壇享獻官單子敎曰昨日飭敎何如而今日擧行又駭然當該銓官遞差姑以左相付標預差則他大臣無塡差之人以光恩副尉爲之事分付
정조 21년 · 강
判尹黃昇源疏辭新資賜例批
정조 21년 · 강
前掌令吳鵬南陳疏賜批
정조 21년 · 목
疏略曰臣伏讀月正綸音之下者我殿下警民導俗之治於斯至矣做人樣子莫切於小學苟使小學之敎復明鄕飮而有禮遜之風鄕約而有敦俗之美則如近來所謂邪學者卽浮漚之自起自滅於空溟之中顧安敢肆其害哉此實息邪距詖之一大關捩也然上雖有導率之化而下必有承行者然後此敎可以休明矣各道都事卽一宂官而不過爲殘文區處之窠而已臣之愚意侍從之有學識行誼者差遣都事專掌勸獎之任則可有丕變之效矣夫衣食足而知禮節何幸昨秋告熟八域同飽迨此康年務廣儲蓄庸備不虞乃王政之所不可緩者也蓋社倉卽朱夫子之遺制而先正臣宋時烈稱其美故相臣閔鼎重至請頒行國中先賢之所見豈偶然哉至於北關民俗不知天物之爲貴歲登而穀賤則視之如土初不節用一有凶歉輒致南運之弊臣嘗與鄕中父老每議建立社倉則皆曰諾矣苟有朝令勸諭孰不樂爲若使廣儲而待凶賑救則南運之弊可除而生民之利益博矣令廟堂採條約講利病以爲永久遵行之地近來昇平已久人心狃安操鍊每停軍情解體各邑兵總徒擁虛簿各營戎政未免疏虞所謂軍器不過蠹弦鈍刃城池修擧總是有名無實伏願申明於在內之各營門嚴飭於諸道道帥臣軍總之虛者思所以完充戎政之疏者思所以修擧以至城池完而器械利焉蓋北之行營卽兵使移駐之所而在於六鎭之中爲賊路之初頭也無阻山阻水之險有四面受敵之慮夫大將者所以節制各邑指授方略則何必坐在賊路之初先受其鋒乎當初設營蓋其備藩胡竊發之患而以今觀之或南或北徒煩往來之屑屑實非專制之計也至於鏡城之本營城池固人民衆北有茂嶺之阻南有鬼門之險大海環其東長白截其西誠四塞之地也今如南兵營之廢行營而長在本營指揮六鎭之守節制四邑之軍則此可爲專制一方之長策而行營亦非謂全然廢之也虞侯以中軍自在鎭之則南北之聲勢可以相應伏願下詢于前後帥臣令廟堂採其形便而處之至若鍾城府偏在江干接以海濱地方二百有餘里而大嶺重阻今之行營卽古之鍾城邑也道里均適城池備完移本邑於行營設獨鎭於鍾城則在邑鎭俱有仍舊貫之便在邊地又有增武衛之美矣第於關防又有一疏虞者自鏡城通六鎭之路有二焉一則茂山嶺路也一則葛坡嶺路也自慶源沿江由茂嶺路而至鏡城則爲五日程自慶源犯鍾城境由葛嶺路而至鏡城則爲三日程而俱是大路也其備守之方宜無彼此之異而茂山嶺則南有富寧府北有會寧府嶺下又有豊山鎭自初設防可謂盡矣而至於葛坡嶺則南至輸城郵卽七十里之長路也北至慶源境卽百餘里之長谷也近二百里之地無一鎭之防守無一卒之報警誠非計也然則不可不守者葛嶺而此嶺下五里許有築城舊址父老傳以爲在昔荐凶未免中止云而不記其時蓋此處乃會寧地而近峽稍廣去海不遠民有蒙利之事矣故相臣李宗城故參判李彝章按節本道時皆巡審其形便曰此實賊路要衝不可不防云而未及設施因循至今前人之所見亦如此而第念鏡城五堡之置於長白山下者以其備野人之在於長白山後者而建州雄長之後廓無人烟已久茂山設邑之後沿江防守則五堡爲內地而俱屬宂鎭旣無所守徒費廩米臣之愚意以此一二堡廢而合之移設於葛嶺底古城以鎭之則事半功倍不然則僧徒之居生於六鎭及富寧者無慮數三百戶以其僧徒作隊爲軍一如南北漢之爲而設寺於嶺腋以五堡中最不緊者一二鎭革之而移給廩米及軍器於僧軍以爲防守之地亦好矣伏願下詢廟堂從長議處焉又有關防之一重處蓋茂山之南所謂長坡地在於白頭山嶺下北距茂山府爲二日程西距雲寵堡爲三日程也一路白山最是要害重處而沿江累百里一無鎭堡之所守識者之憂歎久矣何幸近年人民拓而入之土地膏潤收穫倍蓰來者四集以戶則殆過二百餘家以地則可設一二鎭堡或者以爲幅員之長大如此沿邊重地有此民聚而距邑如彼之遠則其在邊計不可仍以置之爲先合設一鎭守其嶺路鎭其民心此爲長策臣以爲鏡城五堡旣係宂鎭以其一二堡移設於此處江邊則軍物諸樣不患不備而初頭設施不過一築城而已且北關以邊上重域無論上下人民非執殳之士則皆守城之軍也自初實邊明有令甲居者使不得任其出境而近來法綱解弛六鎭之人托以茂山之遷徙轉由白山路而向南者間多有之一自厚州慈城之許入人心胥動擧有向西之願若一向任其去就則邊備無以守矣伏望令道臣申明舊典十官人物使不得任自遷移焉量田之法雖有定制而土地之形以時變易或因江漲沈沒或以川破潰決經界隨而不正收穫從而見縮必限年改量隨時釐正然後公無賦稅之不均民無白地之徵入此所以朝令之每每申飭改量而守宰難於比總民人㥘於加等必以因循爲事而其中被災之民則永無田形而年年納稅論以八道孰無此弊而至於關北則逐年川破野畓無所餘山田皆剝落地無所收而稅則自如此爲北民第一痼弊伏願下詢廟堂亟賜變通焉惟我殿下無遠不聞無微不燭而逖矣北隅自是王化之所難及而繡衣之不出殆將三十年矣民俗以之無所懲守宰以之無所憚欽恤典則寔我殿下至仁厚澤而奈之何俗見必曰北民頑矣非大棍則難治一切以濫制之毒棍惟意肆行傷命頗多以之而民之愁苦轉甚則輒思繡行之來蓋以御史卽殿下之耳目行殿下之威令故也此則惟在處分之如何至若監司一路之依瞻也近來春秋之巡省每止鏡城鮮踰茂嶺豆江一隅還有域外之嫌去襜之儀不但爲貴於觀瞻宣化之政尤宜加意於遠邊今後則使之遍巡地頭以示重邊之意兼講關防之策恐亦爲宜矣批以小學之敎與鄕飮鄕約之效卽敎民成俗之大關捩爾言是矣至於各道都事之擇差固好而得人未必在於通淸與否矣社倉之制始於朱夫子爾疏所引宋先正閔故相頒行之請亦有意見而北關風習大抵不知節用民情之願設誠如爾言問其便否於道臣亦可令廟堂行會習操事爾言亦是矣北兵營事其他經綸諸條令道臣指陳所見後亦令廟堂回啓刑具之違越典則繡衣之久未得見宜乎北路士民之抑鬱當有從後考察之擧道臣行部取其簡易不踰茂嶺每以爲非之令廟堂嚴飭
정조 21년 · 강
命內醫院副提調洪明浩更令牌招
정조 21년 · 목
政院以明浩違召捧傳旨敎以更爲牌招牌去來嚴飭違牌勿爲呼望
정조 21년 · 강
有政吏曹判書李秉鼎參判李敬一兵曹判書權▣進
정조 21년 · 목
以李祖承爲兵曹參判尹弘烈爲知春秋徐有秉爲副總管
정조 21년 · 강
還收韓用鐸知製敎處分傳敎仍飭出肅入直
정조 21년 · 목
弘文館啓言副應敎韓用鐸旣有只推之命請卽爲牌招察任敎以生疏所致飭亦施三字銜處分傳敎特爲還收若此則何必待牌出肅乎卽爲肅拜後使之追省記入直
정조 21년 · 강
命致仕判敦寧李命植以奉朝賀下批
정조 21년 · 목
因命植宣麻敎書敎曰重臣上疏雖許其請該曹亦有考例之稟奏而古今不但異宜重臣資躋輔國亦異於以兵使致仕以正言致仕則朝賀候班進身似難莫若從近例之爲便加以三字之銜以致仕奉朝賀降書原銜之下仍令該曹依例單付政官待開門牌招開政下批
정조 21년 · 강
命時囚別害僉使兵顯忠行査間姑放繕工監役尹永烈勿限朔罰直
정조 21년 · 목
義禁府啓言別害僉使兵顯忠原情以爲渠到防之後志切祛弊無論山貿戶斂不正名色及事係民隱者一竝革罷矣今此帥臣之以山貿宜勉爲目未知何據云請議處敎以令本道行査狀聞査啓間姑放又啓言繕工監役尹永烈原情以爲渠素患疝癖之症實無供職之望呈籲乞遞自犯罪戾云請刑推得情敎以一言蔽之曰猥矣供辭勿施付過放送勿限朔罰直該監
정조 21년 · 강
御春塘臺行禁軍春等試射命內禁衛南潗除職內禁衛許溶羽林衛張載良直赴殿試其餘施賞有差
정조 21년 · 목
因兵曹內禁衛春等試射別單敎以春秋試射只取三人自是定式而今番則各番自願人入格取二中以上宣薦內禁衛亦以二中以上特爲施賞○別單內禁衛一番出身南潗貫一中邊二中除職額外內禁衛閑良許溶貫一中邊二中直赴殿試內禁衛一番出身李重協邊三中內下弓矢一部額外內禁衛閑良尹而烈邊三中直赴會試內禁衛一番出身李最爀趙台錫李善徽金光浩以上貫一中邊一中各內下弓箭一部內禁衛一番出身李徵九金彥中額外內禁衛閑良李善謙安光質以上邊二中各內下帿弓一張小小布自願人閑良李晚植出身趙錫喆以上二中各內下長弓一張箭竹一百箇羽林衛一番閑良張載良貫二中邊一中直赴殿試兼司僕二番折衝宋允桂貫一中邊一中內下弓箭一部兼司僕一番閑良姜遇文邊二中內下弓箭一部羽林衛二番出身李弘春邊二中內下帿弓一張小小布自願人閑良吳興燁出身崔尙燁陳啓浩閑良張俊寬折衝宋允桂以上二中各內下長弓一張箭竹一百箇賜給
정조 21년 · 강
命禁御兩營有薦騎士之移屬禁旅中未取才未納馬者之口傳施行當否及兼捕校革罷以其祿窠出給閑散捕校事竝令兵判與諸將臣相議以聞
정조 21년 · 목
禁軍別將柳孝源啓言禁御兩營有薦騎士今方依定式口傳而其中多有有薦而未取才者凡禁軍入屬之法勿論有薦與無薦必待越取才納馬然後始乃口傳者例也一內宣薦禁軍亦用此例矣今此兩營騎士中越取才者當屬禁旅至於未取才者直屬禁旅有違事目大抵此輩之未取才者或年歲向衰難於試藝或取才而家事甚貧難於納馬今以未取才之故臣營則不得越格口傳兩營則以抄送臣營其名已祛於騎士本案中於此於彼便同無歸屬之人敢此仰達矣敎以令兵判與諸將臣收議指一草記又啓言禁軍元額中三十七人稱以兼捕校分屬於左右捕廳食其祿而兼仕矣以軍額之多縮別設護軍五窠司直十二窠司果十八窠司正二窠合三十七窠劃給兩廳兼捕校依禁軍例從矢數陞降付祿使之專管譏捕禁軍之代隨卽塡充而所謂兼捕校之立落無常一年之內出入或至百餘人之多而輒以家計身手之稍優者擇去故禁旅之紊亂疲劣未必不由於此言念軍政誠一痼弊且兼校輩雖朝差暮汰以其名在大軍案之故在家計仕一依積仕久勤之例者旣甚無義所謂閑散捕校則晝夜使役初無寸祿之沾漑者亦甚可矜自今以後兼捕校名色永爲革罷以其三十七窠之祿仍給左右廳一竝以閑散中有地處勤幹之人擇差食祿使役則祿窠無加而捕校有沾祿之幸軍制不變而禁旅有祛瘼之效以此定式施行恐合兩便之道矣敎以亦令判堂及諸武將相議指一草記
정조 21년 · 강
命內禁衛高景濂等權付禁軍啓目姑置之令兵判招見渠輩後更爲區別別單
정조 21년 · 목
兵曹啓言禁衛營有薦騎士五十人御營廳有薦騎士五十人內禁衛兼司僕羽林衛五番各二十人分排權付與原禁軍一體供役隨闕陞實事節目啓下矣請內禁衛高景濂等口傳施行敎以此啓目姑爲置之軫念渠輩之意筵中已有下敎招見渠輩更爲區別別單以爲兩便之地
정조 21년 · 강
江華留守林耆喆陳疏辭職賜例批
정조 21년 · 목
以韓晚裕爲吏曹參議尹光時爲童蒙敎官初仕也
정조 21년 · 강
命金吾時囚金載謙議處
정조 21년 · 목
該府啓言鳥嶺前別將金載謙原情以爲渠以母病蒼黃上京擅離之罪萬死無惜云請刑推得情敎以除刑推議處
정조 21년 · 강
配秋曹罪人洪九敍于鍾城府
정조 21년 · 강
召見諸承旨及禮曹判書閔鍾顯行上護軍徐浩修開城留守趙鎭寬于誠正閣
정조 21년 · 목
承旨持公事入侍也○予謂鍾顯曰山林上來云乎鍾顯曰宋欽書下去後有所書報而病勢難以强力登程爲言矣予曰開講日子何日爲良乎鍾顯曰來十二日爲最吉而今年之內無如此日云矣予曰十二日後亦有何日乎鍾顯曰來二十七日亦好矣予曰四月中吉日亦爲問之也予曰山林趁此日上來然後可以開講見職旣遞又不使之擔當世道而只以開講一事必欲要其幡然則似無難進之義矣鍾顯曰如是則山林老病非不沈痼而雖擔舁登程似不得不來矣予曰偕來承旨若於今日差遣則三日之內可以傳諭矣聞命登塗則庶無不及講日之慮矣予謂鎭寬曰李判府事箚批卿其見之否鎭寬曰未及見之矣予曰備局草記中所謂非古之榷利今之都賈云者予之所未曉也而大臣亦論其六條不便之端故果以豈可强令行之賜批帽蔘兩條之出擧條者今皆勿施矣水原築城之擧非但爲拱護仙寢而已城役旣完而人民不能富實則實非築城之本意卿亦試思其好道理也鎭寬曰以臣愚迷倉卒不能有所仰奏而大抵民情可以安生而樂業則自然如水之就下矣予曰京居富戶徙居事今旣已之而大抵貿遷八方之貨者莫如松人松人中或有願居者則使之徙去似好矣鎭寬曰臣初未嘗留意於此謹當探問其願去者矣予曰此非朝家勒使移居之事也卿須探察民情民情叶然後天心享故書曰自我民視聽又曰可畏非民是故移民一款決非强爲之事也但平壤全州松都江華等地皆爲一大都會而財貨之所湊穀物之所產皆爲富實而獨此華城一府設置於四通五達之地徒然雉堞之新築而民無聊生之道此予所以欲聞其有所別般好經綸者也大抵人之平日立朝持心行已必能見孚於民然後出一言發一謀而民皆謂彼必爲民國兩便之道莫不信而從之若以今世人物論之實無如右相者矣予之知右相世必以爲晚矣而予之知之則固未嘗晚也設或任用在於乙巳以前則右相亦豈能爲右相乎趙德隣事實爲右相成就之一階梯矣爲今人之所藉重見信如右相者豈易得乎九原難作每切嗟惜之心金奉朝賀筵對時輒以成就人才爲言而凡今日立於朝廷者各自淬礪而做去則好矣何可人人而敎之乎張湯之孫有安世陳平之後不能昌大蓋湯雖酷吏而論其心法則猶可謂之質直做去者也平之六出奇計雖非得已而耍其心術則專用機權者也然則禍福之應如彼相反者亦有可以理推者矣此非天下後世之所可爲龜鑑者耶予敎鍾顯曰鄕約條例持來乎鍾顯曰然矣予曰李文成所撰則錄之於新頒鄕約似好矣予又曰鄕約之於化民成俗亦末矣得人而任之然後可以責效而在小民輩反無爲弊之慮乎鍾顯曰此則專在於方伯守令擧行之如何矣第此頒行條件稍爲簡便易行似不必有弊而使今習俗知有禮法繩墨之如此豈不美乎
정조 21년 · 강
命司寒祭及馬祖祭皆以無押磨鍊
정조 21년 · 목
禮曹判書閔鍾顯啓言司寒祭及馬祖祭五禮儀俱以無押載錄而問于香室則司寒祭以有押連爲擧行矣司寒馬祖祭不宜異同而旣是五禮儀所載則今當馬祖祭設行之時宜有一番稟定請自今爲始司寒馬祖祭一從五禮儀皆以無押磨鍊從之
정조 21년 · 강
命鄕飮儀注笏記及鄕約條例令春曹書入待啓下頒布京外
정조 21년 · 목
禮曹判書閔鍾顯啓言鄕飮儀式鄕約條例旣已承命編成册子今當入印而儀注笏記及條例之屬於新頒者請自臣曹書入待啓下頒布京外以爲遵行之地從之
정조 21년 · 강
命春到記及文臣製述專經武臣試射抄啓文臣親試明日爲之
정조 21년 · 목
敎曰春到記明日爲之文臣製述及專經武臣試射亦於明日爲之處所春塘臺爲之試官則殿講試官通用於文臣製述事分付又敎曰抄啓文臣二月朔親試明日爲之處所則文臣製述處所爲之
정조 21년 · 강
遞承旨李晚秀以李祖承代之前望也
정조 21년 · 목
敎曰左承旨許遞前望單子入之
정조 21년 · 강
元子師傅宋煥箕從縣道陳疏賜批仍命本職工判許遞遣承旨李祖承面諭筵敎後偕來
정조 21년 · 목
疏略曰王人之遠來相守今幾日矣覓死不得席稿私次惟冀重誅而師傅職名是何等重大之責任也自被新命不覺驚愕前後乞免之章不敢爲餙讓之辭也第伏念吉辰有期盛禮將擧顧玆賤疾萬無趨簉之勢此際又承冬官誤恩震駴慚恧尤當如何方俟嚴誅批以招延山林期其必致之者不但爲儀朝廷正欲責勵世道而今之召卿爲開講之所重未暇責之以世道卿卽先卿之孫也先卿所叨之任任之于卿在卿道理豈或容一辭於辭巽乎如以職名之在身爲一分難進之端則亦何一味相持本職工判今姑許遞卿須知此意卽爲登程仍敎以此批答令地方官爲先傳諭續當有偕來之行此意一體傳之前判書宋煥箕時無職名令該曹口傳付軍職○敎曰批答言之矣承宣亦將面傳筵敎而今日之召爲開講也不以職事縻之不以世道責之亦不以經筵官召之矣且況來月旬後日氣亦當和暢卿之强力登程尤似無難卿是卿家之人以先卿之心爲心於今日則其來豈待勤召乎前此敦諭之不能多費辭敎意謂卿之聞命幡然而尙稽回心若是過讓是豈所知於卿家者也玆命近侍宣諭仍令與之偕來卿須體予至意仍敎以偕來承旨左承旨進去
정조 21년 · 강
遞承旨李祖承以李海愚代之前望也
정조 21년 · 강
承旨尹致性陳疏乞遞所兼修撰官之任賜例批仍命減下
정조 21년 · 목
吏曹啓言觀此右承旨尹致性上疏則以爲臣父弘烈除拜同知春秋館事矣臣之所帶修撰官之任照例遞改云請今姑減下敎以依回啓施行
정조 21년 · 강
遞承旨洪明浩副總管徐有秉申大顯宋鍈
정조 21년 · 목
敎曰宜欲一伸廉隅都承旨許遞又敎曰總管中呈辭及未肅拜人員許遞與兵曹堂上未差之代今日政差出待下批牌招察任○有秉未肅拜大顯在外鍈身病也
정조 21년 · 강
有政吏曹判書李秉鼎兵曹判書權▣進
정조 21년 · 목
以徐邁修爲承旨黃昇源爲工曹判書徐龍輔爲吏曹參判洪聖淵爲兵曹參判黃昇源李源林道浩爲副總管
정조 21년 · 강
以趙尙鎭爲漢城判尹前望也
정조 21년 · 강
以沈基泰爲副總管口傳也
정조 21년 · 목
因寶劍望單子敎以未差之代口傳差出待下批修正以入
정조 21년 · 강
命武臣試射堂下參考官二望以武臣堂上更爲擬入
정조 21년 · 목
因專經武臣試射試官望單子敎以文臣製述武臣試射相値堂下參考官二望以武臣堂上更爲擬入
정조 21년 · 강
飭吏曹參判徐龍輔肅拜後以試官進參敍前承旨李相璜金啓洛
정조 21년 · 목
龍輔以抄啓文臣試官懸頉敎曰原任直提學徐龍輔以本職未肅拜懸頉云銓職何敢逡巡乎懸頉勿施待開門牌招使之肅拜後參班又敎曰試官中前承旨李相璜金啓洛敍用仍敎以試官中時無職名人令該曹口傳付軍職
정조 21년 · 강
勘放金吾時囚金載謙
정조 21년 · 목
該府以鳥嶺前別將金載謙杖一百收贖告身盡行追奪啓允之敎以功減一等
정조 21년 · 강
禮曹以來三月十六日馬祖祭設行擇吉啓
정조 21년 · 강
御春塘臺行春到記及文臣製述專經武臣試射抄啓文臣親試到記製述試官閔鍾顯李秉鼎李祖源權裕李勉兢韓用龜宋銓朴基正殿講試官金文淳李秉鼎李在學蔡弘遠金啓洛李羽晉文臣製述試官李秉鼎李在學蔡弘遠金啓洛李羽晉專經武臣試官趙宗鉉李敬懋李得濟李普天李文爀鄭彥衡李栢然抄啓文臣試官沈煥之徐龍輔李晚秀南公轍金祖淳
정조 21년 · 목
具翼善冠袞龍袍乘輿出延生門入靑陽門詣春塘臺陞座諸試官率抄啓文臣及應製應射文武臣應製應講儒生行禮訖以楚晉郤至請蒙甲冑敢肅使者爲箋題使抄啓文臣製述文臣及儒生製進以牛千足爲論題使製述文臣製進而抄啓文臣亦令箋論中從願製進仍命武臣以次發射儒生以次進講訖命製述試官外諸試官竝退御喜雨亭宣飯于閣臣承史別雲劍抄啓文臣還內
정조 21년 · 강
科次儒生製述文臣製述試券于便殿儒生講製入格人賜第直赴施賞有差文臣製述武臣試射入格人竝施賞有差
정조 21년 · 목
敎曰春到記殿講純通比較居首幼學鄭翼邦製述三下一生員金啓河直赴殿試講純通幼學朴慶著朴龍海製述三下進士金啓溫直赴會試講通幼學權喆方致矩金世忠製述草三下進士尹行澈各給一分講略幼學朴思彥等製述次上進士朴長鉉等各紙二卷筆三枝墨二笏賜給講粗幼學鄭忠翰紙一卷賜給敎曰文臣製述箋居首宗簿主簿洪時濟上弦弓一張賜給之次司錄嚴思彥不粧弓一張特給論居首典籍申溥今番等低亦以上弦弓一張賜給敎曰專經武臣試射武兼元道英鐵箭三矢俱越一百六十步曹慶信二矢俱越一百六十步訓鍊判官待窠陞敍此後朔試射此兩人除柳葉箭片箭騎蒭只以鐵箭一技試取過百五十步則草記事分付以爲奬勸之地
정조 21년 · 강
命文臣製述首試官重推其餘推考
정조 21년 · 목
政院啓言文臣製述外更限後例爲一體修正於榜目而今番不爲擧論請當該試官竝推考允之敎以按例擧行之事做錯若此已自執筆事之不知定式舊例料其昧例首試官從重推考
정조 21년 · 강
考下抄啓文臣親試試券
정조 21년 · 목
副司果申絢以箋次上居首禮曹正郞金熙周以論次上居首
정조 21년 · 강
命奉常寺祭享所用淸醬年例貢價外以翌年條限折半預下先期加沈
정조 21년 · 목
奉常提調徐龍輔啓言祭享所用淸醬每多色淡味苦之患屢煩飭敎故臣於待罪本寺之後亦多般商確申明嚴飭而沈醬之法必須屢經時月稍得陳久然後色與味方好而本寺進排末醬自有定數一年所沈僅支一年所用請自今年爲始年例上下貢價外翌年條限折半加數預下以爲先期加沈從之
정조 21년 · 강
命禁御兩營騎士權付禁旅與仍置本營事從其願爲之
정조 21년 · 목
兵曹判書權▣啓言禁御兩營騎士權付禁旅令兵判與諸將臣收議指一草記事命下矣兩營有薦騎士之抄屬禁旅蓋欲就其中身手才具之合通仕路者漸次疏導之意也今日帳殿詢問之下諸將臣所達旣無異同臣意則更令禁御兩營將臣及禁軍別將同會一處招集騎士其中有地處好身手者從所願擇取別錄而不必預定額數一竝權付禁旅有闕則次次口傳移屬若其才不堪通仕貧不能治裝者亦從其願仍置本營則移去者有獎拔之路留在者無落莫之歎請以此分付從之敎以當初訓將意見欲使三廳仕路皆出於禁旅騎士移屬一款添入於節目而眞所謂魚亦不忘本遊之水禁將旣承筵敎從願爲之俾無一人抑鬱之歎
정조 21년 · 강
命禁御兩營騎士中折衝以上各一人依定式每都政自辟擬差衛將
정조 21년 · 목
訓鍊大將李敬懋啓言禁御兩營無薦騎士中堂上以上人每都政各一人依自辟例抄送本曹擬差衛將事載在通編設置以後連爲施行矣近年以來無端間撤今則全不擧論渠輩抑鬱之歎固無可言而銓曹之格而不施殊未可曉當此一番騎士久勤移屬禁旅之後尤宜有軫恤之道請自今以後依定式禁御兩營騎士中有加資者各一人每都目自辟擬差衛將以爲慰悅之地從之
정조 21년 · 강
禁推前佐郞李海淸權知承文院副正守金邁淳李是鍊李允謙趙璜鎭副司果鄭來百李垿
정조 21년 · 목
敎曰文臣製述時原在外外不參人員一竝禁推
정조 21년 · 강
命懸題官李敬度黃稔拿處
정조 21년 · 목
承旨李肇源啓言御題事體何等愼重而懸題之際東西互換事極可駭當該懸題官所當重勘而本院請推之外無他可施之罰何以爲之敎以拿處
정조 21년 · 강
遞承旨李海愚以金祖淳代之前望也
정조 21년 · 강
慶尙監司李亨元疏乞歷尋先壠賜例批
정조 21년 · 강
遣承旨馳詣宗廟景慕宮奉審摘奸
정조 21년 · 강
召見到記入格儒生于誠正閣
정조 21년 · 목
因賓廳次對頉稟敎曰昨聞副提調言左相事過矣雖老無異獨相則次對豈可不爲乎備郞招致以來會之意傳于左相○左議政蔡濟恭曰開講之期漸近臣民慶忭大小惟均竊不勝顒企之忱矣予曰姑未定日子而亦未知師傅之能趁期上來否也濟恭曰今番至遣承旨豈有不來之理乎予曰次對連爲頉稟不已過乎濟恭曰近失任國事之大臣實公私之不幸如臣者無日不病精神全耗朝紙所出漫不記其何事雖幸聖朝無一事不分東西者尙可以大臣自居而進參於次對乎朝者備卽傳命而適無疾病委頓且忝壇享獻官今日將出齋宿齋宿則進去而次對則不參有所未安不得不趨造又有區區所懷欲一陳奏者卽枚卜事也顧今枚卜爲朝廷之急先務而謹稽祖宗朝故事亦有不待禮葬之月而枚卜新相之時矣予曰大臣重任故故例或然矣到今筋力之事難以責卿豈不知枚卜之爲急而擇相不得不難愼眞所謂吾之相未定矣予曰侯邦之享祀天子卽無於禮而義起者也獻官必以首相塡差首相有故然後始以左右相塡差者所以重其事也原任之爲獻官亦罕其例至於宗親儀賓不免苟簡然而卿則者老也自晨祼至望爎五次升降於九級之陛豈不難乎到今以獻官之乏人欲爲親享則有妨國體且旣親享而無東西班大臣則不成朝儀其爲苟簡一也第念壇享之攝行無異上國之銜命推以執玉之例則宗親儀賓亦無不可爲之義今番獻官則將以預差陞實卿則勿出齋宿也予曰新成節目自歸勿施而其中蔘包事旣是象譯輩所願則不可一竝置之何以爲之乎濟恭曰此條件則當從後商量更爲論定而近日家蔘漸漸有刁蹬之弊幾與江蔘無異若此不已則充包而去反有無蓋之慮矣予曰我國商賈與彼人互相聯結此地價騰彼人亦豈不聞乎大抵田有賦地有貢山林川澤古亦有虞衡之官則山澤之產固朝家之所宜句管雖以蔘貨言之苟能自初一切防塞無一根越江則已今旣潛商狼藉莫之能遏則與其不可禁而任其所爲無寧因以充包使貨泉之權歸於朝家亦爲存國體之一道譯官輩之利不利亦不可論也吏曹判書李秉鼎曰日前傳敎中朴長卨許令還歸見其老母而其時承旨李海愚招致政吏傳以筵敎以爲朴長卨還歸之後罪名盡除云云而考之本曹官案則尙以削名朝籍付標不可不一番經稟然後檢擬故敢此仰達矣予曰當初朴長卨之處分也非放逐只令任其所之則罪名異於常格故傳敎書下之後以如是則罪名盡除否乎使之問之而已則海愚之如是出傳寧有是理承旨申耆曰招吏分付之時臣雖未見而聞海愚之言則以下詢其罪名有無爲辭矣秉鼎曰臣則伊時或慮傳言之不審故見海愚問之則亦與政吏所傳無異矣予曰無論其言之如何豈有不捧傳旨而口傳擧行之國體乎耆曰政院之於他各司或有口傳分付者而至於禁府銓曹則必待傳旨擧行故無口傳分付之例矣濟恭曰銓曹則但當以官案付標之罪名擧行而已似不必更論矣予曰然矣刑曹判書李在學曰向以龍岡權仁重圖囑追榮事有勘律之命而仁重年過七十故臣曹以定配收贖事草記姑未承批矣然而仁重則不但年過定配之限聞其上來圖囑行賂下吏實非仁重所爲卽是其子之所犯則定配之律施於其子恐合事宜矣予詢大臣濟恭曰其子之上來圖囑若是的實則其父似無罪矣予曰依所奏爲之也濟恭曰今年歲首之忠孝烈抄啓褒賞者因禮判所奏將待後式年精抄擧行矣第於抄啓之後卽爲行關於八路故爲其子孫者皆已上來今此退期擧行似不無抑鬱之情矣予曰留待後式年者只是贈職而已至於旌閭與復戶何嘗如是乎禮曹判書閔鍾顯曰旌閭與復戶則皆已擧行矣濟恭曰雖以贈職者言之今年則便同令前且旣行關而使之上來則一體擧行庶慰其落莫之情而自後次爲始更加精抄俾無猥雜之弊似無不可矣鍾顯曰今番贈職元數不夥其子孫之上來者亦似不多矣承旨徐邁修曰今以贈職事有言端敢此仰達矣年前偕老老人加資之時或有私賤之贖良者亦付同知渠則家力稍饒能辦曹吏例給故得以追榮三代爲右尹總管而或有爲其主者雖付同知貧不能自力反不得追榮者且其所謂偕老者亦非結髮之夫妻也老而鰥居者或得老嫗之無依着者與之同居者亦皆混入於偕老加資䄮此已猥雜而至於右尹總管之追贈則常漢皆爲之故中庶之稍勝於此者非參判則不欲追贈權仁重之事亦未必不由於此此類則似合有區別之道矣予曰其時持以廣慶之意有此恩典而此非常有之事且旣付同知則追榮例也若曰以同知而追榮三代者過當云爾則猶可也今旣一切許施而特以貴賤之有殊偕老之久近欲有區別則是豈朝廷之所可與知者乎假使贖良者能知上下之分以其財力先致力於其主之追榮而後及其私則誠爲美風而此等事豈易責之於今俗乎予謂李在學曰沈彙鎭李義祚事何以處之乎在學曰義祚則已爲遲晩當發配而彙鎭則一直發明當加刑取服矣予曰此事旣經査覈渠何得發明乎更加嚴刑而如其遲晩發配時加刑則不必爲之矣
정조 21년 · 강
召見慶尙監司李亨元京畿監司李冕膺臨陂縣令南省老于誠正閣
정조 21년 · 목
亨元省老辭陛也○予謂亨元曰聞嶺南之人以家廟而爲鄕祠以鄕祠而爲書院轉相倣傚幾乎無邑無之云此亦成一弊端矣亨元曰臣於未叨見職之前見永川郡守則永川一邑之內未賜額書院至於十三之多云以此推之則他邑可知旣有書院則必有堂長焉有公員焉有齋生焉如是而軍額安得不苟簡乎予曰此猶餘事仁政必自經界始爲政之要莫先於定經界蓋經界不明則豪右之利而小民之害也壬子水災以後嶺南田政益復紊亂其時故重臣沈頤之在度支以爲翌年新起之査出可以當昨年浦落之數矣今聞浦落者多未蒙頉故實多虛實相蒙之弊云矣亨元曰壬子之成川浦落處多歸之於當年覆沙蓋覆沙者今年免徵而明牟還以新起錄案若眞箇成川浦落而入於其中則不無白徵之患矣嶺南則臣曾未之見而臣之待罪湖藩時亦有此弊爲守令者豈不欲實心綜核而不但耳目未周亦或有行不得處矣予曰此乃豪右之弊也蓋豪戶夤緣漏稅而坐享其利窮民每多白徵而偏受其害豈非可哀之甚者乎改量之政雖不可遽議此弊則一切釐革然後小民可保矣予曰洛東江上流若禁火田而種樹則何如耶近聞榮川地境一望爲沙石之場豈成說乎亨元曰火田之弊在在皆然而山腰以上無處不起墾至於莫可禁之境今若申明條禁漸次植養則豈至於童濯乎予曰俄者下敎田政事卽目下大政也若一向紊亂任其欺隱則不但小民之受困國計亦何可不念乎到今爲小民爲國計之道無過於此事之釐正卿其下去盡心措劃爲民國有益之道可也
정조 21년 · 목
左議政蔡濟恭啓言臣於華城實戶節目有可以仰達者矣城池旣已完役則民戶之實其中卽不可已之事所以有抄送富戶兼以帽蔘兩件事爲利益之資成出節目而節目所論頗爲詳備臣始聞其事不無持難於中矣及見節目或意其有補於充戶李判府箚出之後六條所論亦合事宜臣以是問於閭巷解事之人者亦多矣聞自中之議或以爲節目有窒礙處或以爲如是行之亦無所妨蓋便與不便之論互相參錯矣竊念朝家於華城大役無一毫苟且之政自願以萬餘金納官助役者不止一二而亦皆退斥不捧朝家本意之正正堂堂人孰不知今乃以帽蔘之事若致前頭造爲辭說之端則或近於前功可惜且況大臣之箚以一利字擧似大體甚好臣意則華城新成節目一竝還寢此後充戶之政一委之該留守一如日前傳敎中如水之趨下日夜無休時不召而自來不令而自爲之敎然後城池民戶之壯實鞏固兩得其宜請以此申飭該營留守從之
정조 21년 · 강
命生進學生之以孝贈職者毋敢直贈南臺仍飭政府苟有卓異不可只贈郞署者別爲論理回啓
정조 21년 · 목
左議政蔡濟恭啓言朝臣贈職事適有言端臣有微見之可以仰達者矣日前見禮判所奏出擧條者則以京外孝子蒙贈之家必欲得南臺之銜請囑四至應接不暇云近來風俗皆懷倖望雖於贈職之事隨分順受者絕罕致令禮官難於取捨事甚未安臣意則凡生進學生之以孝爲贈者苟是班戶則俱贈戶曹佐郞無敢以南臺之銜借之若是文官之生前已經侍從者及蔭官之已經參上正職者始許超品文則以承旨蔭則以該曹參議爲贈以爲一定之制似無紛紜之弊矣敎曰吏禮判各陳所見禮曹判書閔鍾顯曰雖是士族之有實行者以儒生而直贈南臺恐欠愼惜之方自今以後以郞署褒贈似好矣吏曹判書李秉鼎曰以學生而直贈南臺雖成已例而恐欠愼惜之方矣從之敎以無論法家與下戶苟有卓異之爲一世所稱而不可只贈郞署者則雖儒生別爲論理於政府回啓俾愼惜名器奬勵風敎之政兩行不悖此指特例亦豈可輕易援例乎竝以此意知悉
정조 21년 · 강
放沃川郡定配罪人洪景厚
정조 21년 · 목
左議政蔡濟恭啓言長城居金文在爲名人罪著殺人屍親來告官庭其時府使洪景厚發將差捉入則文在脫身逃走將差搜探家中畢竟文在以武斷鄕曲定配於槐山景厚以不戢將差又爲定配臣意則文在以湖南鉅富權力甚大脫其殺人之罪編配於去京師三日程善地景厚以欲捉殺人者之官長同爲被謫當初官差之搜探由於文在之逃走則此文在之罪上添罪豈官長之使爲搜探家藏而然哉況殺人者與捕捉之官長竄謫則同論以刑政豈容如是臣恐自此外方官長蜼有殺獄來告之事有所疑沮於發差搜捉等節後弊不可不慮矣敎以洪景厚放送
정조 21년 · 강
命仁賢書院扁額改號事享日改定事御筆尊奉事箕子墓守衛事令該道道臣酌量便否詳細狀聞
정조 21년 · 목
左議政蔡濟恭啓言關西儒生以仁賢書院名號請改事再昨年陳疏之後近十人尙留京邸每每來訴所見可悶以臣之見儒生輩所請於禮似然且非難施之事不必一例靳持蓋仁賢書院卽箕聖影幀奉安之地事體之重大何如而以書院稱號事涉䙝慢且書院扁額書以宣賜二字宣賜卽君賜臣之義也此不可不校正況扁額年月卽昏朝時以此揭之聖幀之傍終涉未安儒生之意欲永去書院稱號改之曰箕聖影殿堂曰敍倫堂前日書院懸板則撤而藏之其所願不爲無理當初禮曹啓請享祀時牲用太牢日用中丁而太牢用泮宮之禮中丁待鄕賢之例不免爲半上落下且孝廟過平壤時躬謁聖幀親書尋院錄宸翰至今如日星而奉藏之所極爲苟簡有欠尊閣儒生之所請卽享祀之日改中丁爲上丁以遵禮經祀先師以上丁之義又建御書閣一間尊奉御筆此則其所願實爲當然而但箕子墓守衛諸節一依羅麗始祖諸陵例擧行之請臣亦未知其如何定制可以不悖於禮義無憾於人情不敢指一仰達矣敎以然則何以處之方爲得宜濟恭曰右項所陳諸條使道臣酌量便否出意見詳細狀聞然後更爲稟處似好矣從之
정조 21년 · 강
命寧陵靑龍內邊補築寒食祭兼告事由擧行英陵寧陵局內諸處可以從便補築者飭齋郞及地方官從便補築
정조 21년 · 목
京畿監司李冕膺啓言英陵寧陵兩陵寢砂麓補築處已爲區別啓聞而其中寧陵靑龍內邊補築處事役雖不浩大距曲墻稍近寒食祭享當有兼告由節次矣從之敎以寧陵局內近處補築則寒食兼告由其餘可以從便補築者從便補築此後勤慢自當審察以此意嚴飭齋郞及地方官令該曹來月來來月間擇吉
정조 21년 · 강
英陵令李宗恢禁府都事李承默相換寧陵令柳肅之漢城判官李厚燾相換
정조 21년 · 목
敎曰騼州兩陵令以年少可堪勤勞人令該曹口傳相換
정조 21년 · 목
有司堂上李秉鼎啓言籌司衙門事體自別非各司官員所敢齋宿之地而監察韓泳去夜齋宿於本司入直郞廳亦爲許接云事之駭然莫此爲甚監察韓泳入直郞廳金憲柱請竝拿問處之敎以韓泳事係是臺監從之金憲柱所爲査實如有可罪之端卿其草記
정조 21년 · 목
承旨申耆啓言筵席事體固當審愼而假注書金履載俯詢之下出位仰對請推考從之
정조 21년 · 강
勘放金吾時囚李海淸等
정조 21년 · 목
義禁府啓言前佐郞李海淸權知承文院副正字李是鍊李允謙趙璜鎭副司果鄭來百原情以爲渠等於昨日文臣製述時所當進參而家內適有拘忌之疾不敢冒入淸禁不得已懸頉云權知承文院副正字金邁淳副司果李垿原情以爲渠等以身病不得入參云請竝以笞五十收贖施行敎以附過放送
정조 21년 · 강
命水原鄕武士試藝優等人李光曄等直赴殿試及會試鄕軍下番試藝領軍將官以下入格人施賞有差
정조 21년 · 목
水原鄕武士別試射時各技優等人別單閑良李光曄柳葉箭邊五中高宗海柳葉箭邊四中閔相完鳥銃貫一中邊二中以上直赴殿試閑良盧元得鄭成龍柳葉箭邊三中以上直赴會試○水原鄕武士下番試射時優等人別單閑良李弘圭鳥銃貫一中邊二中比較柳葉箭邊三中直赴殿試○水原鄕軍下番試射放時領軍將官以下各技入格別單領軍把總金爔柳葉箭邊一中箭竹一百箇射手良人崔興大邊二中弓箭一部黃哲民等八名邊一中各箭竹一百箇砲手良人崔千在邊三中木三疋李彥貫一中邊一中李昌文等二名邊二中以上各木布各一疋崔雲澄等四名貫一中各木一疋張德興等二十名邊一中各布一疋用劍軍良人李命大等八名上下各布一疋講陣敎師兼司僕金聲玉講粗陣粗帽子二立私習沒技更試軍良人尹宅寬鳥銃邊三中小布一中木布各一疋安億中鳥銃貫一中邊二中金光呂等二名鳥銃邊三中以上各木一疋賜給
정조 21년 · 강
召見藥院提調金文淳于誠正閣
정조 21년 · 강
命陵幸待秋爲之
정조 21년 · 목
敎曰今番春幸旣有待下敎之命陵幸則當待秋爲之畿伯巡歷依例發行事分付
정조 21년 · 강
命永禧殿酌獻禮以旬前後擇吉
정조 21년 · 목
禮曹啓言永禧殿酌獻禮間二年取稟事曾有定式而今年當次矣吉日以何間推擇乎敎以以旬前後擇入
정조 21년 · 목
景慕宮春享在再明也
정조 21년 · 목
因香室受押單子敎以代押昨行園享雖不得不命攝於宮享傳香後由便路展拜仍省牲器以此知悉○敎曰春寒尙峭祭官中如有年老之人明日展拜時毛具事分付
정조 21년 · 강
命文臣製述及吏文製述待下敎爲之
정조 21년 · 목
政院啓言卽伏見京外守令邊將薦擧單子則江華留守金履翼護軍兪彥修安東府使李集斗驪州牧使蔡弘履東恩君申大觀楊州牧使申鳳朝順興府使李周顯平山府使柳匡天慶尙右兵使洪仁默富寧府使朴洞竹山府使朴光進昌原府使趙宅鎭三水府使柳晦源星州牧使趙榮慶龜城府使李星會吉州牧使李顯宅巨濟府使梁垸漆谷府使尹養儉月串僉使朴宗秀美錢僉使高殷泰或誤書職銜或違格式奏御文字所當審愼而有此不察之失請竝推考允之
정조 21년 · 강
賑恤廳以舟橋守直船人等米斗分給啓
정조 21년 · 목
該廳以依下敎守直船人李次福等四十七名各米二斗式合六石四斗分給啓
정조 21년 · 강
兵曹以迎華慶安重林驛卒等木布題給啓
정조 21년 · 목
該曹以依下敎日傘奉持迎華驛卒李春興等二名木布各一疋慶安驛卒劉得中重林驛卒金得伊等木各一疋題給啓
정조 21년 · 강
放高陽郡定配罪人李翼晉韓守訥等
정조 21년 · 목
因到配狀啓翼晉敎以放送事回諭守訥等敎以放仍其役
정조 21년 · 강
天官地部秋曹薦觀察使節度使
정조 21년 · 목
吏曹節度使薦李彥敬徐有鳳趙義鎭戶曹觀察使薦徐美修尹光顏李相璜節度使薦李膺運徐有鳳李孝承刑曹觀察使薦鄭尙愚李相璜李景溟節度使薦沈默之朴孝晉閔百履
정조 21년 · 강
命京外守令邊將應薦不薦人令該曹察推
정조 21년 · 강
命今下京外上言二百八十八張令各房抄啓
정조 21년 · 강
命開城府洪敍五上言出給該守臣論理狀聞
정조 21년 · 목
敎以所陳四件渠之意見必有的知其然者況所言多可取不可循例回啓此上言出給松留招致當者面稽言聽論理狀聞
정조 21년 · 목
具翼善冠袞龍袍乘輿出永淸門明政門弘化門入逌瞻門至宮大門降輿詣版位展拜陞詣宮內奉審訖詣省器位省器仍行肄儀還入齋室少頃乘輿出逌瞻門入弘化門明政門永淸門還內
정조 21년 · 강
命考喧都事金胄淵拿處行首羅仗嚴杖
정조 21년 · 목
敎曰近以擊錚之猥濫事飭禁何如江越邊幾十里則只是一二人而北岸以後如彼夥然無非猥濫當該考喧都事爲先拿處行首羅仗令攸司嚴杖
정조 21년 · 강
命承傳宣傳官未差之代令該曹差出
정조 21년 · 목
因承傳宣傳官望單子有是命
정조 21년 · 강
命左捕將李漢豊越俸一等從事官沈耈賢棍汰無標人崔景哲照律
정조 21년 · 목
該廳啓言因暗行御史呂駿永所啓該大將推考無標人査實勘罪事命下矣無標罪人崔景哲見囚於始興縣獄故捉來査實則渠以從事官沈耈賢之所騎貰馬雇人居在江上不知法禁持馬糧出往始興站有此現捉云崔景哲則從重決棍移秋曹照律該從事官沈耈賢不遵令甲肆然濫率請嚴棍汰去允之敎以捕廳卽一法司則法司之犯法尤爲痛駭爲其大將者其敢曰無罪乎初則御史之執捉猶不知事實只爲問備矣觀此草記不可問備而止卿則爲先越俸一等令政院推考傳旨勿施
정조 21년 · 강
華城留守趙心泰以園幸時隨駕將士軍兵射放賞格別單啓命親軍衛曹允兢朴致潤直赴殿試吳洙彥直赴會試其餘施賞有差
정조 21년 · 목
別單右列親軍衛閑良曹允兢貫二中邊一中朴致潤貫一中邊二中以上直赴殿試閑良吳洙彥邊三中直赴會試別軍官出身具允鼎邊三中筒介一部別軍官出身李邦薫知彀官折衝黃宗福以上貫二中各弓一張長片箭各一部筒兒一部別軍官出身金喆臣徐春光右列親軍衛閑良蔡命恭兪致任以上貫一中邊一中各弓一張長箭一浮別軍官出身崔昌起等八人守堞軍官出身金仲伯等三人右列親軍衛直赴李殷常等二人閑良李賢郁等四人左列親軍衛出身李德恒閑良鄭德恒等四人哨官李厚在等二人知彀官嘉義全恒一左司中哨入防軍安萬得以上邊二中各弓一張帽子一立別軍官出身趙巖守牒軍官出身金光一左列親軍衛嘉善全允台出身李完得等二人閑良李春得等四人守堞軍官出身崔東實以上貫一中各弓一張親軍衛右別將前五衛將尹致宖別軍官出身金履鉉等六人右列親軍衛直赴李德弘等三人閑良張福得等十四人左列親軍衛前主簿李光春出身李光三等八人閑良鄭學臣等十八人哨官柳聖台等四人旗牌官嘉善李弼載別武士出身文世麟等二人閑良孫秀恒守堞軍官出身姜千大別破陣林好成等二人左司中哨入防軍金宗玉等二人右哨入防軍朴得龍等四人後哨入防軍金三福以上邊一中各帽子二立別破陣尹才出左司中哨入防軍洪五壯大旗手朴福只以上貫一中邊一中各木布一疋別破陣李光玉左司後哨入防軍李才老美前哨入防軍朴興福牢子金義寬等二名巡令手金三乭以上邊二中各木一疋帽子一立左司左哨入防軍金岳只中哨入防軍羅弼得等二名前哨入防軍卓介不牢子金夢得巡令手金命位等四名以上貫一中各木一疋別破陣崔春興等三名細樂手文德恒等二名吹鼓手林枝福左司左哨入防軍金驗乭等二名中哨入防軍安成辰等六名後哨入防軍李仁男等十名前哨入防軍朴厚仲後哨入防軍申判乭前哨入防軍李成得右哨入防軍梁德世等二名後哨入防軍李得伊等二名牢子金今福等三名巡令手梁起福等二名塘報手高貴乭燈籠手楊馬千等三名標下軍金龍雲等三名以上邊一中各布一疋賜給
정조 21년 · 강
判下上言三十九度于各該司
정조 21년 · 강
刑曹漢城府以擊錚人原情啓
정조 21년 · 강
京畿監司李冕膺以擊錚人原情馳啓